Itultuloyyo nga Ipateg Dagiti Kasta a Lallaki
MANIPUD idi 1992, nangdutok ti Bagi a Manarawidwid kadagiti aduanen kapadasan ken nataengan iti naespirituan a Kristiano a panglakayen a tumulong iti trabaho dagiti komite ti Bagi a Manarawidwid. * Dagitoy a katulongan a paset ti “sabsabali a karnero” mangipapaayda iti nagpateg a tulong iti Bagi a Manarawidwid. (Juan 10:16) Linawas a makimitingda iti komite a nakaitudinganda ken mangipaayda kadagiti impormasion ken singasing. Dagiti miembro ti Bagi a Manarawidwid ti mangaramid iti desision ngem dagiti katulongan ti mangipatungpal. Aramidenda met ti aniaman a maipaannong kadakuada. Kuyogenda dagiti miembro ti Bagi a Manarawidwid kadagiti espesial ken internasional a kombension. Maibaonda met a bumisita kadagiti sanga nga opisina kas pannakabagi ti hedkuarter.
Kinuna ti maysa kadagiti katulongan nga agserserbin manipud nairugi dayta nga urnos: “No itungpalko ti annongek, ad-adda a maipamaysa ti Bagi a Manarawidwid nga asikasuen dagiti naespirituan a banag.” Kastoy pay ti kuna ti maysa a kabsat a 20 a tawenen nga agserserbi kas katulongan: “Awan ti pangipadaak iti daytoy a pribilehiok.”
Adu a responsabilidad ti iparebbeng ti Bagi a Manarawidwid kadagiti katulonganda ket apresiarenda ti nagsayaat a maar-aramidan dagitoy a matalek ken nagaget a kakabsat. Sapay koma ta ‘itultuloytayo nga ibilang a maipatpateg dagiti kasta a tattao.’—Fil. 2:29.
^ par. 2 Para iti detalye dagiti responsabilidad ti innem a komite ti Bagi a Manarawidwid, kitaen ti kahon a “No Kasano nga As-asikasuen ti Bagi a Manarawidwid Dagiti Interes ti Pagarian” iti kapitulo 12 iti libro nga Agturturayen ti Pagarian ti Dios!
ilo_Latn ilo_Latn ilo_Latn ilo_Latn ilo_Latn